Absența prințesei de Wales după operația la abdomen îi aduce la isterie pe britanici. Nici măcar filmarea recentă cu Kate în public nu a liniștit zvonurile și conspirațiile. Cel mai recent șoc vine de la clinica unde s-a operat prințesa. Se anchetează încercări de a-i accesa datele medicale confidențiale.
Cel puțin o persoană angajată la London Clinic, unde s-a operat prințesa Kate la începutul anului, a încercat să obțină ilegal informații despre ea prin sistemul informatic al clinicii. Conducerea a informat imediat Kensington Palace cu privire la incident, care este anchetat și de o autoritate externă.
Nu este deocamdată clar dacă și poliția metropolitană londoneză este implicată în anchetă. ICO, Biroului Comisariatului de Informații, a deschis însă o anchetă, scrie The Guardian.
Organizația care se ocupă de protecția datelor personale a confirmat că anchetează situația, pe baza datelor oferite de conducerea clinicii.
Prezența lui Kate în public, semnificativ mai slabă decât în controversata poză editată care a fost retrasă de marile agenții de presă, nu a ajutat cu nimic în ceea ce privește teoriile de conspirație. Ipoteze extreme, de la moartea prințesei în urma intervenției chirurgicale până la o despărțire și divorț de William, continuă să fie vehiculate online.